**Sagsfremstilling Rammeaftale 2015: Styringsaftale 2015   
- Det specialiserede social- og undervisningsområde**

**Baggrund**

Der fremlægges forslag til Rammeaftale 2015: Styringsaftale 2015 mellem de 17 kommuner samt Region Sjælland. Styringsaftalen skal godkendes af de enkelte kommunalbestyrelser og Regionsrådet inden 15. oktober 2014. KKR Sjælland har behandlet aftalerne på sit møde 11. juni 2014 og anbefaler dem til godkendelse.

Kommunerne har jf. lovgivningen koordineringsforpligtelsen og ansvaret for den årlige rammeaftale på det specialiserede social- og undervisningsområde.

Rammeaftalen består af to dele – en udviklingsstrategi (kapacitetsbehov, faglig udvikling og fokusområde) og en styringsaftale (kapacitets- og økonomistyringsdel).

Processerne for udviklingsstrategi og styringsaftale ligger forskudt. Udviklingsstrategien for 2015 skal være godkendt af alle 17 kommuner og region Sjælland inden den 1. juni 2014. Styringsaftalen for 2015 skal være godkendt inden den 15. oktober 2014.

**Sagsfremstilling**

Styringsaftalen lægger rammerne for kapacitets- og prisudviklingen og takster, og principper for omkostningsberegning og betalingsmodeller. Det anbefales, at styringsaftalen behandles som en del af den enkelte kommunes/regionens budgetproces.

Styringsaftalen skal som minimum indeholde:

*•* Angivelse af hvilke konkrete tilbud, der er omfattet af styringsaftalen

*•* Aftaler om udviklingen i taksterne for tilbud omfattet af aftalen

*•* Aftaler om prisstrukturen for de omfattede tilbud

*•* Aftaler om oprettelse og lukning af tilbud og pladser

*•* Aftaler om principper for evt. indregning af driftsherrens udgifter ved oprettelse og lukning af tilbud aftalt i rammeaftaleregi

*•* Aftaler om frister for afregning for brug af tilbud

*•* Tilkendegivelse fra kommunalbestyrelserne om overtagelse af regio-nale tilbud og fastlæggelse af, i hvilket omfang overtagne tilbud skal stå til rådighed for de øvrige kommuner.

Som udgangspunkt er tilbud indenfor de relevante lovparagraffer, der anvendes af flere kommuner omfattet af styringsaftalen. Det samme gælder regionale tilbud. I forhold til omfattede tilbud henvises til udviklingsstrategien for 2015.

Alle takster for institutioner omfattet af styringsaftalen beregnes efter samme principper. Principperne er: Mindst mulig administration, færrest mulige takster og færrest mulige tillægsydelser.

Der er alene lavet redaktionelle ændringer i styringsaftale og takstaftale (der er et bilag til styringsaftalen) i forhold til sidste års aftaler, bortset fra følgende:

*•* Som i tidligere år fremgår KKR Sjællands anbefaling for takstudviklingen for det kommende år (2015) af styringsaftalen.

*•* Der stilles i styringsaftalen forslag om en taskforce ift. lukningstruede tilbud med en procedure for, hvordan man håndterer, hvis der opstår problemer ift. specialiserede tilbud, som er bevaringsværdige.

Forslaget om en taskforce skal ses i sammenhæng med arbejdet med at identificere de mest specialiserede tilbud, (jf. evt. sag på møde i KKR Sjælland marts 2014) og i lyset af det i marts fremsatte lovforslag (forslag til lov om ændring af lov om social service mv.*,* hvori der bl.a. foreslås en national koordinationsstruktur.

Det foreslås i loven at Socialstyrelsen overvåger små og komplekse målgrupper, melder temaer ud som kommunerne skal forholde sig til og i sidste instans kan pålægge kommunerne oprettelse og drift af tilbud. Det foreslås også i loven, at kommunalbestyrelserne fremover kun har mulighed for at overtage regionale tilbud hvert fjerde år, det vil sige en gang i hver valgperiode.

Loven er vedtaget 11. juni 2014 med ikrafttræden den 1. juli 2014. Herudover forventes udsendt en ny takstbekendtgørelse, der forventes at medføre ændringer, som må implementeres i styringsaftalen, når de foreligger.

**Indstilling**

Det indstilles, at kommunalbestyrelsen godkender styringsaftalen for 2015

**Bilag:**

* Styringsaftale 2015
* Appendiks: Rammeaftalens parter, gensidige forpligtelser og fælles mål & principper
* Allonge: Specialundervisning i folkeskolen
* Takstaftale 2015
* Vejledning til standardkontrakter
* Standardkontrakt for voksenområdet
* Standardkontrakt for børneområdet
* Paragrafområder i rammeaftalen for det specialiserede social- og undervisningsområde
* Oversigt over lands- og landsdelsdækkende tilbud og sikrede afdelinger